Predkladacia správa

Informácia o analýze vnímania stavu korupcie v spoločnosti bola vypracovaná Centrálnou koordinačnou jednotkou boja proti korupcii. Údaje boli doplnené výsledkami prieskumu realizovaného v rámci projektu Phare 2000 SK.0008.01.01 ako východiskový materiál pre potreby kampane boja proti korupcii. 

Informácia vyjadruje mieru akceptácie korupčného správania verejnosťou s rozdeleným vnímaním nutnosti poskytovania/poberania  „všimného“, resp. priamo „úplatku“ pri získavaní nenáležitej výhody alebo zneužívania právomocí a vyjadrovania „vďačnosti“ za prejavenú ochotu poskytnúť čo najlepšie nárokovú službu. Korupcia má tri základné roviny reprodukcie: 
1.	socializačná rovina zdôrazňuje vplyv priamych, individuálnych skúseností na úrovni každodennosti,
2.	sociabilitná rovina vyjadruje komparáciu minulých a súčasných ziskov a strát, vytvára a rozširuje  všeobecnú atmosféru, hodnotenie a postoje v záujme prispôsobenia sa existujúcim vzťahom a rešpektovania spoločnosťou prijatej normality (nepriama, sprostredkovaná skúsenosť spoločenstva),
3.	výkonová (ekonomická) rovina reflektuje potenciál pre zmenu, vyplýva z konfrontácie retrospektívneho hodnotenia a budúcich očakávaní (potenciál individuálnej a kolektívnej akcie).

Materiál precízne identifikuje dôvody takéhoto správania  a navrhuje východiská pre zmenu vnímania s ohľadom na potreby vzdelávania, informovania, realizácie systémových zmien, ktoré by eliminovali korupčné správanie na minimum a v neposlednom rade aj na nutnosť posilnenia perzekúcie korupcie. V prvom prípade prieskum odpovedá na otázky typu „koľko, komu, za čo a prečo dávame“. V druhom bode ide najmä o dôvody akceptovania takéhoto správania, čiže odpovede na otázky typu „kto to zmení?“ a „dávame úplatky, no a čo?“. Tretí bod sa zaoberá najmä vnímaním toho, kto môže niečo zmeniť a čo môžeme urobiť my sami. 

Potvrdili sa známe fakty: najsilnejšie korupčné správanie sa je v skupine so stredoškolským vzdelaním s maturitou a u VŠ. Z hľadiska ekonomickej aktivity viac sú poznačení  korupciou podnikatelia, úradníci (administratívni pracovníci), manažéri a odborní pracovníci, menej robotníci, nezamestnaní a ekonomicky neaktívni. Nižšia miera korupčného správania sa ako priemerná úroveň je v dvoch extrémnych skupinách : najnižšie príjmy ( do 4000SK) a najvyššie príjmy (nad 30000SK). Väčší rozsah je v mestách ako na vidieku a z hľadiska krajov je silnejšie rozšírená korupcia v Trenčianskom, Nitrianskom, Prešovskom a Žilinskom kraji.